Վիլյամ II դե Պերսի

Վիլյամ II դե Պերսի (; ), անգլիացի ազնվական և հողատեր, ավատական 3-րդ բարոն Պերսին (1130-1135 թվականներից)։

Ալան դե Պերսիի և Էմմի դե Գանտի ավագ որդին:

Վիլյամի որդիներն իրենից շուտ են մահացել։ Այդ պատճառով էլ նրա մահից հետո ունեցվածքը բաժանվել է երկու դուստրերի ամուսինների միջև։

Կենսագրություն 
Վիլյամը Ալան դե Պերսի Մեծի՝ ֆեոդալական 2-րդ բարոն Պերսիի որդիներից ավագն էր։ 1130-1135 թվականների միջև ընկած ժամանակահատվածում նա ժառանգել է հոր տիրույթները՝ ստանալով մեծ տարածքներ Յորքշիրում, Լինքոլնշիրում, Էսսեքսում և Հեմփշիրում։

1138 թվականին Վիլյամը յորկշիրցիների ջոկատ է ուղարկել՝ Հյուսիսային Անգլիա ներխուժած շոտլանդացիների դեմ պայքարում Ստեֆան թագավորին օգնելու։ Ընդ որում՝ շոտլանդացիների ռազմական ղեկավարներից մեկը Ալան դե Պերսին էր, որը Ալան դե Պերսի Մեծի ապօրինի որդին և Վիլյամի արյունակից եղբայրն էր։ Ալանի մասին հայտնում են, որ նա իր ժամանակների լավագույն առաջնորդներից մեկն է եղել, ծառայել է Շոտլանդիայի թագավոր Դավիթ I-ի մոտ։

1138 թվականի օգոստոսի 22-ին Վիլյամը մասնակցել է շոտլանդացիների դեմ մղվող Դրոշակների ճակատամարտին, որը տեղի է ունեցել Նորտալերտոնից ոչ հեռու՝ Հյուսիսային Յորքշիրում, որտեղ նա իրեն լավ է դրսևորել։ Արդյունքում շոտլանդացիները ջախջախվել են և ստիպված նահանջել։

Ստեֆանի և նրա հաջորդի՝ Հենրի II Պլանտագենետի կառավարման տարիներին Վիլյամին հաջողվել է մեծացնել ընտանեկան տիրույթները։ Նա ձեռք է բերել 10000 ակր հողատարածք Պիտվարտի (Սուսսեքս) հարևանությամբ։ Նա հիմնադրել է Սոլի աբբայությունը, որտեղ հետագայում հուղարկավորվել են Պերսի ընտանիքի շատ անդամներ։

Վիլյամը մահացել է մոտ 1174/1175 թվականին։ Քանի որ նրա որդիներն ավելի վաղ էին մահացել, Պերսի տիրույթները բաժանվել են դուստրերի՝ Մոդի և Ագնեսի ամուսինների միջև, ընդ որում՝ առյուծի բաժինը ժառանգել է Ժոսելին դե Լուվենը՝ Ագնեսի ամուսինը։ Մոդը երեխաներ չի ունեցել։ Հետագայում Պերսիի բոլոր տիրույթները ժառանգել են Ագնեսի և Ժոսելինի ժառանգները, ովքեր ընդունել են Պերսի տոհմական անունը։

Ամուսնություն և զավակներ 
Առաջին կինը՝ Ալիսա դե Տոնբրիջը, ենթադրվում է, որ Ռիչարդ Ֆից-Հիլբերտի՝ Կլերի 3-րդ լորդի և Ագնես Չեստերի դուստրն էր։

Զավակներ՝

 Ալան դե Պերսի (մահացել է մինչև 1174 թվականը)
 N դե Պերսի
 N դե Պերսի
 N դե Պերսի
 Մաթիլդա (Մոդ) դե Պերսի (մահացել է 1202 թվականի նոյեմբերի և 1204 թվականի հոկտեմբերի 13-ի միջև ընկած ժամանակահատվածում), ամուսինը՝ Վիլյամ դե Բոմոնը, 1153 թվականից Ուորիկի 3-րդ կոմսն էր։
 Ագնես դե Պերսի (մահացել է 1202 թվականի վերջի և 1204 թվականի հոկտեմբերի 13-ի միջև ընկած ժամանակահատվածում), բարոնուհի Պերսի։ Նրա ամուսինը Ժոսելին դե Լուվենն էր (մահացել է 1180 թվականին)՝ բարոն, Արունդել դղյակի բերդատեսուչը։

Երկրորդ կինը Սիբիլլա դե Վալուենը (մահացել է 1212 թվականից հետո)՝ Ռոբերտ դե Ռոսի այրին էր։ Նրա երրորդ ամուսինը եղել է Ռալֆ դե Ալբինի Բրիտոն:

Վիլյամն ուներ նաև ապօրինի դուստ՝

 Ադելիզա դե Պերսի. Նրա ամուսինը Ռիչարդ դե Մորվիլն էր։ Նա Հուգո դե Պյուիզի՝ Դարեմի եպիսկոպոսի սիրուհին էր։

Մեկնաբանություններ

Գրականություն

Ծանոթագրություններ

Արտաքին հղումներ 

 

Պերսի
1170-ականների մահեր
Անձինք այբբենական կարգով